Folketing
2002-10-03

Det er faktisk helt umuligt at holde styr på antallet af krige. Hvis man samtidig lægger de godt 35 latente mindretalskonflikter i Europa oveni, har vi vel dokumentation nok for, at krig frem til nu har været menneskets forhadte, men også uadskillelige følgesvend. Det er derfor, vi skal samle Europa, og det er derfor, vi skal udnytte den enestående chance, vi har nu, for i bogstaveligste forstand at binde os til hinanden, binde os til et fælles ansvar for det Europa, som vi har et skæbnefællesskab med. Det er et personligt ansvar for alle europæere at få samlet Europa, og trods fejl og mangler i EU er der ikke noget alternativ til EU. Vi har siden 1989 talt om at genforene Europa. Nu er det tid til handling. Alternativet? Ja, det kan man jo kun gisne om, men enorme frustrationer kommer vi i hvert fald ikke uden om, og man bør stille sig selv spørgsmålet, om man er villig til at tage ansvaret for et delt Europa. Det er vi ikke i Venstre.